പാര്ട്ടിക്ക് അപമാനമുണ്ടാക്കുന്ന ഒരു പ്രവര്ത്തിയും ഉണ്ടായിട്ടില്ലെന്ന് പി.കെ നവാസ് ഇന്ന് നയം വ്യക്തമാക്കാന് ഹരിത ഭാരവാഹികള് കോഴിക്കോട്: പാര്ട്ടിക്കും പാണക്കാട് തങ്ങന്മാര്ക്കും അപമാനമുണ്ടാക്കുന്ന ഒരു പ്രവര്ത്തിയും തന്നില് നിന്നുണ്ടായിട്ടില്ലെന്ന് എം.എസ്.എഫ് സംസ്ഥാന പ്രസിഡന്റ് പി.കെ നവാസ്. സംഘടനയ്ക്കുളളിലെ സംഘങ്ങളിലല്ല, സംഘടനയിലാണ് അംഗങ്ങളാവേണ്ടതെന്നും ആരുടെയെങ്കിലും സഞ്ചി പിടിച്ചാലേ പാര്ട്ടിയില് സ്ഥാനമുള്ളൂ എന്നാണെങ്കില് ആത്മാഭിമാനമാണ് വലുതെന്നാണ് തന്റെ നിലപാടെന്നും പി.കെ നവാസ് വ്യക്തമാക്കി. പാര്ട്ടിക്കും പാണക്കാട് തങ്ങന്മാര്ക്കും അപമാനമുണ്ടാക്കുന്ന ഒരു വാചകവും നോട്ടവും തന്നില് നിന്നുണ്ടായിട്ടില്ല. തെറ്റ് പറ്റിയാല് തെറ്റ് പറ്റിയെന്ന് അംഗീകരിക്കും. തനിക്ക് ഒരു തെറ്റും പറ്റിയിട്ടില്ല. എം.എസ്.എഫുകാര് ഫേസ്ബുക്കിലെ ഫാന്സ് അസോസിയേഷനുകാര് ആകരുത്. സംഘടനയ്ക്കകത്തെ സംഘങ്ങളിലല്ല സംഘടനയിലാണ് അംഗങ്ങളാകേണ്ടത്. സമാന്തര സംഘങ്ങളില് അംഗമാകാതിരിക്കുന്നതാണ് തന്റെ രാഷ്ട്രീയ ബോധമെന്നും പികെ നവാസ് പറഞ്ഞു. അതേ സമയം സംസ്ഥാന കമ്മിറ്റി മരവിപ്പിച്ച സംഭവത്തിലെ നയം വ്യക്തമാക്കാന് ഇന്ന് ഹരിത സംസ്ഥാന ഭാരവാഹികള് മാധ്യമങ്ങളെ കാണുന്നുണ്ട്. പാര്ട്ടിക്കും വനിതാ കമ്മിഷനും പരാതി നല്കിയ പത്ത് പേര് ഒരുമിച്ച് കോഴിക്കോട് വാര്ത്താസമ്മേളനം നടത്തിയാകും നിലപാട് വ്യക്തമാക്കുക.